蔣麗芸

蔣麗芸，花名「元秋」，係香港立法會前議員，民建聯副主席，工業家蔣震第二女，而家仲良集團董事長。第5屆香港立法會選舉循九龍西選區成為香港立法會議員，重榮膺地區直選嘅「票后」。

經歷 
蔣麗芸祖籍山東菏澤，香港出世，細個一家8口住大磡村木屋仔。1981年加拿大心理學畢業。返香港幫震雄集團大陸發展。1988年創立香港青年工業家協會，培養工業人才。

2014年2月參加歌詩達郵輪海南島、越南六天遊，因不滿下龍灣旅程被臨時取消，同100幾名遊客返香港之後佔領郵輪唔肯落船，令郵輪新一批旅客行程受阻。最後成功爭取遊客攞到代理商美麗華旅遊嘅補償。

公職 
全國政協委員
香港青年工業家協會創會會長
香港中華總商會名譽會董
香港青年協進會榮譽會長

曾任 
香港城市大學、嶺南大學、香港大學校董

個人榮譽 

香港工業專業評審局榮譽院士
 太平紳士
 香港城市大學榮譽院士
 銀紫荊星章

爭議

論壇表現 
2012年8月，喺無綫電視立法會九龍西選舉論壇上，蔣麗芸俾黃毓民問到中華人民共和國國旗嘅五粒星代表乜嘢，蔣麗芸答四粒星仔代表「工、農、兵、商」。黃毓民指正，四星分別代表工人、農民、小資產階級同民族資產階級。黃毓民隨即又問佢喺1958年推行嘅「三面紅旗」係乜嘢，佢冇答，黃毓民指，分別係人民公社、總路線同大躍進。在場嘅公民黨毛孟靜揶揄蔣麗芸以愛國自居。

武漢肺炎疫情期間提議『蒸口罩』消毒捱轟 
蔣麗芸喺2020年1月29號喺個人Facebook專頁貼咗一條嚟自廣州廣播電視台《G4出動》嘅片段，提議市民可以蒸口罩消毒。但佢呢個建議，引嚟港大感染及傳染病中心總監何栢良炮轟，話影片係假新聞，內容大錯特錯兼害死人。何又舉例話，喺2003年沙士爆發期間，就有醫護人員因為重覆使用口罩而受到感染。中大呼吸系統科講座教授許樹昌亦都話，蒸口罩或紫外光消毒嘅方式並唔可行，又強調外科口罩用咗幾個鐘就要棄置，高溫消毒反而會破壞口罩嘅三層結構。除咗醫護人員嘅批評之外，藝人關淑怡亦喺2020年2月1號喺社交網站諷刺政府，指責政府喺疫情持續，確診病例不斷上升嘅情況下仍然拒絕封關，無視市民生命安全，又批評蔣蒸口罩消毒嘅建議冇常識，仲叫對方試試搵對波鞋嚟蒸，睇下蒸完仲著唔著到。另外，亦有網民實測一次蒸口罩消毒，結果將口罩幾乎蒸融，引起大批網民討論。

蔣麗芸呢次嘅言論，成為咗一啲研究醫療假資訊嘅學者，引述嘅案例。

喺維吾爾族種族滅絕問題上以假新聞為中共辯護 
喺維吾爾族種族滅絕問題上，蔣麗芸同中共保持一致立場。中國外交部發言人華春瑩喺2021年3月26號嘅記者會上播放片段，指美國退役陸軍上校、前美國國務卿鮑威爾嘅幕僚長韋加臣親口承認新疆維吾爾族問題，只不過係美國對中國戰略陰謀。有關內容之後被證實係誤導內容，但包括蔣麗芸在內嘅一啲親共派人士同組織，都積極散播呢啲內容。

顧問 | Advisors，民建聯

2012年立法會選舉 - 候選人簡介

類:前香港立法會議員
香港民建聯黨員
香港生意人
類:香港城市大學榮譽院士
類:祖籍山東
麗芸
蔣震家族